Kim Behnke (UP), 2001-05-02:
Som medforslagsstiller kommer det næppe som nogen overraskelse, at jeg naturligvis støtter forslaget.
Kigger man på forslagets enkelte punkter, er måske i virkeligheden det vigtigste af punkterne punkt 2, nemlig at få styrket interessen for de naturvidenskabelige fag på alle niveauer i uddannelsessystemet.
For det er jo nemt, når en statsminister holder nytårstale og erklærer, Danmark skal være verdens førende IT-nation.
Det er nemt sagt, men der følger nogle forpligtelser med, for det, at Danmark skal være verdens førende IT-nation, betyder ikke bare
, at unge mennesker skal være dygtige til at surfe på nettet.
Men dér er der jo problemer, og ofte, når det bliver nævnt, at vi i perioder kan være nødsaget til at importere arbejdskraft udefra på greencard, og hvad der ellers har været af forskellige forslag, så bliver det med det samme sagt, at det er der ingen grund til; vi skal bare uddanne og efteruddanne den danske befolkning til at passe ind i de forskellige job, der i øjeblikket står ubesat.
Men det kræver altså, at interessen er til stede.
Det kræver, at man allerede fra første færd i uddannelsessystemet får interesse for de naturvidenskabelige fag.
For hvis vi skal gøre virkelighed af visionerne om, at det er inden for IT og bioteknologi, at det er inden for de erhvervsområder Danmark skal have konkurrenceevne, skabe arbejdspladser, økonomi og velfærd i de kommende år, ja, så er der altså brug for en markant tilgang af flere folk, ikke kun folk, som skal være anvendere, men også nogle, der skal være dem, der bygger. I den forbindelse er der brug for et center, som det er nævnt i det fjerde punkt, som kan være med til at modernisere uddannelserne, sådan at det måske lidt støvede image, som en række af de naturvidenskabelige fag har, kan blive fjernet, sådan at unge mennesker kan føle sig tiltrukket og føle interesse for at indgå i undervisningen og videregående uddannelser omkring de naturvidenskabelige fag.
Så er der det med erhvervslivets rolle, og jeg ser det sådan, at de operative ord er ord som samarbejde, det er ord som anvendelsesorientering.
Vi har det problem, at fordi der er mangel på folk, ja, så oplever man, at f.eks. det aldeles glimrende initiativ, som jeg selv har været med til at støtte, nemlig at vi har fået etableret nogle IT-højskoler, ja, der går erhvervsfolkene rundt derude på gangene og prøver at headhunte de unge mennesker, inden de har gjort deres uddannelser færdig, fordi man gerne vil være først.
Det kræver et samarbejde, at man er enig om, at den måde løser vi ingen problemer på i Danmark, men at man i et samarbejde med erhvervslivet tilrettelægger den uddannelse, så den bliver færdiggjort, og sådan at de unge mennesker ikke lader sig lokke ud i stillinger, som måske kun er kortvarige, og så står man med halvgjorte uddannelser.
, jamen der har det da glædet mig, at der de senere år er blevet søsat en række projekter, som skal integrere samarbejdet mellem uddannelsen og erhvervslivet, så de massevis af fantastiske landvindinger, der er gjort på uddannelsesstederne, også kommer til praktisk anvendelse.
Det store og ambitiøse projekt, som er ved at blive søsat i Århus omkring hele IT-byen, Katrinebjergprojektet, skal jo netop være en integreret del af universitetsmiljøet, sådan at man kan sidde på universitetet, gøre nogle iagttagelser, komme over i nogle laboratorier, derefter komme over i en slags forskerpark og derefter videre over og gøre det til virkelighed og skabe arbejdspladser og vækst for vores danske samfund.
Hele den dér udvikling skal vi have fremmet.
Det er det, der i andre lande har givet vækst og fortrin.
Det er det, som vi har enkelte solstrålehistorier om i Danmark.
Men det kræver, at der helt nede fra folkeskolen af bliver langt større interesse omkring de naturvidenskabelige fag, og det er mit indtryk, at uanset hvor mange og hvor dygtige skolevejledere, erhvervsvejledere, hvad de hedder, vi har rundt omkring, ja, hvis ikke den enkelte elev har interessen, er det ikke tilstrækkeligt til at drive værket.
Og jeg synes, det vil være synd, hvis Danmark ikke får de muligheder, der ligger foran os, og her er vi nødt til at tænke langsigtet.
Vi er nødt til at tænke på det Danmark, vi skal have om 10 år og 20 år.
Så derfor bør det her forslag være et, der får støtte fra alle sider, sådan at vi i fællesskab kan få styrket de naturvidenskabelige fag og få unge mennesker gjort interesseret i at vælge netop de uddannelsesretninger til gavn for hele samfundet.